SET ปิดเช้าเด้งแรง 11 จุด หลังราคาหุ้นฟื้นตัว-Cover Short หนุน ลุ้นบ่ายยืนเหนือ 1,570!
SET ปิดเช้าเด้งแรง 11 จุด หลังราคาหุ้นฟื้นตัว-Cover Short หนุน ลุ้นบ่ายยืนเหนือ 1,570! โดยดัชนีช่วงเช้าปิดที่ระดับ 1,569.90 จุด เพิ่มขึ้น 10.63 จุด หรือ 0.68% มูลค่าการซื้อขาย 3.28 หมื่นล้านบาท
9 ม.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,569.90 จุด เพิ่มขึ้น 10.63 จุด หรือ 0.68% มูลค่าการซื้อขาย 3.28 หมื่นล้านบาท
10 หุ้นดันดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้รีบาวด์ในทิศทางเดียวกับตลาดหุ้นในภูมิภาคเอเชีย หลังประธานาธิบดีโดนัลด์ ทรัมป์ แถลงว่าจะไม่ส่งกำลังทหารตอบโต้การที่อิหร่านโจมตีฐานทัพในอิรัก แต่อาจใช้มาตรการคว่ำบาตรต่อเนื่อง โดยเฉพาะจากกรณีที่อิหร่านเดินหน้าพัฒนาอาวุธนิวเคลียร์ ทำให้ตลาดฯผ่อนคลายในช่วงสั้นว่าจะไม่มีการปะทะกันรุนแรง
ทั้งนี้ ตลาดบ้านเราได้แรงหนุนจากหุ้นที่ปรับตัวลงไปมากในช่วงที่ผ่านมาฟื้นตัวกลับขึ้นมาได้บ้าง และยังมีการทำ Cover Short ช่วยเป็นแรงส่งด้วย แต่ในช่วงเปิดตลาดฯดัชนีเปิดกระโดดมาชนแนวต้านที่ 1,575 จุด ทำให้นักลงทุนเลือกจะลดความเสี่ยงด้วยการขายทำกำไรออกไปก่อน ส่งผลให้ตลาดฯไปได้ไม่ไกล
สำหรับแนวโน้มการลงทุนในช่วงบ่ายนี้ นายวิจิตร กล่าวว่า แรงซื้อในตลาดฯยังไม่มาก ดังนั้นน่าจะแกว่งไซด์เวย์ในกรอบไปก่อน โดยดัชนีฯควรจะยืนเหนือ 1,570 จุดให้ได้ก็จะดี พร้อมให้ติดตามการพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2563 ในวันที่ 2
โดยให้แนวรับ 1,565 จุด ส่วนแนวต้าน 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC     มูลค่าการซื้อขาย 2,697.32  ล้านบาท ปิดที่  90.25 บาท เพิ่มขึ้น 2.00 บาท
PTTEP    มูลค่าการซื้อขาย 1,699.18  ล้านบาท ปิดที่ 130.50 บาท ลดลง  3.50 บาท
KBANK    มูลค่าการซื้อขาย 1,309.72  ล้านบาท ปิดที่ 137.50 บาท ลดลง  2.50 บาท
CPF      มูลค่าการซื้อขาย 1,260.90  ล้านบาท ปิดที่  29.25 บาท เพิ่มขึ้น 1.25 บาท
PTT      มูลค่าการซื้อขาย 1,247.99  ล้านบาท ปิดที่  46.25 บาท ลดลง  0.50 บาท